**25 éves az Ümmögő Néptáncegyüttes**

**Pártolói est rendezvény**

**2019. március 23 (szombat) 18:00 óra**

Ünnepi Köszöntő

**Tisztelt Ünneplő Közönség!**

**Kedves Vendégeink, kedves Barátaink!**

A Nyitott Tér Egyesület képviseletében tisztelettel és szeretettel köszöntöm Mindnyájukat.

Egyesületünk küldetése, hogy kulturális tevékenységével a képzőművészet, a tudományos és művészeti ismeretterjesztés, a komolyzene, az irodalom és a hagyományőrzés területén gondozza és ápolja értékeinket.

Rendezvényeink Répcelak város és környéke kulturális kínálatát bővítik, polgárainak kulturális igényét szolgálják.

[***Kodály Zoltán***](http://www.citatum.hu/szerzo/Kodaly_Zoltan) **szerint:**

**„Kultúra annyi, mint tanulás;**

**megszerezni, színvonalon tartani nehéz, elveszteni könnyű.”**

Figyelemmel az előbbi idézetre, az immár több mint 17 éves működésünk során kulturális tevékenységünket folyamatosan bővítettük, rendezvényeink színvonalát emeltük.

Különös feladatra vállalkoztunk 2005. évben, mikor is az Ümmögő Egyesület kérésének eleget téve megegyeztünk abban, hogy beolvadhassanak Egyesületünkbe. Vállaltuk, hogy lehetőséget, valamint pénzügyi feltételeket teremtünk folyamatos működésükhöz. Tevékenységi körünket kibővítettük a népzene-néptánc hagyományok ápolásával, a népi kultúra közvetítésével, a népzene-néptánc rendezvényekkel.

Az Ümmögő Néptáncegyüttes 1994. évben alakult, s az óta folyamatosan működik.

**2019-ben 25 éves az Együttes.**

**Lassan együttműködésünk is 15. jubileumi évhez közeledik.**

A 20 éves jubileumkor a kezdetre,

most főként az Ümmögő Egyesületünk keretében eltöltött 14 évére fókuszálunk.

**Kedves Vendégeink!**

A jubileum nemcsak ünneplésre, hanem számvetésre is lehetőséget ad.

**Mi is történt az eltelt 14 évi együttműködés alatt?**

**A Nyitott Tér oldaláról:** biztosítottuk a működési feltételeket, valamint a Répcelaki Önkormányzat támogatásával, és pályázati forrásokból pénzügyi fedezetet teremtettünk kiadásaikra, s együttműködtünk a rendezvényszervezésben.

A fellépésekhez 5 fajta leány viselet (Mezőségi, Szigetközi, Vasi, Szatmári és Moldvai) áll rendelkezésükre. A próbákon a lányok a fellépésekhez nem használt kékfestő ruhákban vannak. A fiúk immár 2 garnitúra ruhát használnak a táncokhoz.

A 2018. évi sikeres Csoóri pályázat eredményeként a 800 ezer Ft támogatásból Moldvai csángó ruhákat varrattunk, és más ruhákkal is tudtuk bővíteni a viselettárat. Technikai eszközként aktív hangfal szolgáltatja a zenét a próbákon, és néha a fellépéseken is. Citeráik jó állapotúak.

**Az Ümmögő oldaláról:** Mindent megtettek a fennmaradás érdekében. Igyekeztek pótolni a távozókat, jó szívvel fogadták, betanították az érkezőket. A próbáik sok-sok derűs pillanat mellett felelősségteljes munkává nemesültek. Örvendetes, hogy létszámuk – mely jelenleg 12 fő - az utóbbi időben már folyamatosan bővül ifjú és gyermek táncosokkal, akik később az utánpótlást jelenthetik.

Az Ümmögő közösségében a jókedvű tánc, a hiteles adatközlők által átadott motívumok kellő alázattal történő megtanulása, megjelenítése a cél.

Legfontosabb célkitűzésük a szakmai fejlődés, valamint a talpon maradás, amely jelen körülmények között nem lebecsülendő.

Épp ezért is értékelendő különösképpen a teljesítményük!

Évről évre megszervezték a LAKI LAKINKÓ fesztivált, majd a Kiskalinkó rendezvényt. Évente 15-20 alkalommal lépnek fel városunk és környéke településeinek ünnepi alkalmain. Programjaikat táncházakkal színesítették.

Vállalták a szereplést Ópusztaszeren, a Magyarok Országos Gyűlése rendezvényen.

Az Iskolával együttműködve szakköri foglalkozásokat vezettek, előadásokat, és gyakorlati táncbemutatókat tartottak.

Az élő hagyományápolás keretében tervük ez év októberére:

táncoktatás és táncház a Répcelaki Iskola tanulóinak.

**Kedves Vendégeink!**

**A táncház mozgalom** új látásmódot hozott a színpadi néptáncban is. A parasztság által átörökített évszázados néptánc- és népzenei hagyományokat a korszerű szórakozás új formájává tette, és feltételnek tekintette az eredeti néptánc társastáncként való elsajátítását.

Az Ümmögő vezetése a programjában a nyitást, és arculatváltást (a nagy együttesekhez hasonlóan) megvalósította. A korszerűségre, az aktualitásra való törekvés (a múlt feltétlen tisztelete mellett) az Együttes szellemiségében, és fellépéseikben is megjelent.

**A Magyar Állami Népi Együttes** a 2018/19. évad együttese lett Budapesten a Művészetek Palotájában. Rájuk jellemző, hogy műsoraikban újraértelmezik a néptánc hagyományait. Megtalálják a néptánc mai életünkhöz szóló üzeneteit, a modern világhoz kapcsolódó elemeit. Természetesen a kiindulópont mindig a hagyományos néptánc.

Új műfaj születik: a tánckoncert, ahol a zenének, az énekhangnak és a táncnak ugyanolyan jogosultsága és ereje van. Ez nem klasszikus néptánc, nem is kortárs tánc, hanem a kettő között van, de olyan könnyű a befogadása, mintha mindig is létezett volna ez a stílus.

A lényeg az, hogy ne konzervált formában tartsák a néptáncot, hanem folyamatosan keressék mai formáit. Az évad együtteseként a MÁNE által létrehozott Liszt-mozaikok, és a Csodaváró betlehemes már debütált.

**Az Ümmögő** programjában ugyanez a változás megtalálható. Gondoljunk csak az augusztus 20-i ünnepi műsor keretében előadott „Ez az ország a te hazád…” dalra betanított, és nagy sikerű koreográfiájukra, vagy az adventi műsoraikra.

Feladatuknak tekintik, hogy a néptáncot a mai kor fiatalságának és szellemének is átélhetővé és befogadhatóvá tegyék!

Az Ümmögő tagok saját szabadidejükből sok időt áldoznak a próbákra, szereplésekre. Színvonalas fellépéseikkel népszerűsítik a magyar népi kultúra szépségét, sokszínűségét. A környező települések ünnepi alkalmain szívesen látott, keresett szereplők. A lelkes kis csapat örömmel fogad be soraiba néptáncot kedvelő, tanulni vágyó fiatalokat.

Repertoárjuk színes. Színpadra viszik: a Rábaközi, Mezőségi, Szigetközi, Dél-Alföldi, és Moldvai tájegység jellemző néptánc stílusát.

Számos elismerést és díjat tudhatnak magukénak:

2009-ben a „Vas megyében születtem” népzenei találkozón előadott rábaközi népdalcsokruk felkerült a találkozóról készített CD lemezre.

2014-ben Répcelak városért díszoklevelet kaptak.

Vezetőjük Gömböcz Róbert 2011-ben Kistérségi Közművelődési díjban és Közösségi Kultúráért megyei kitüntetésben részesült.

**Kedves Vendégeink!**

**Az Ümmögő Együttes vezetője 2004. évtől, és jelenleg is:**

**Gömböcz Róbert, helyettese Baranyai Tibor.**

Tevékenységük példaértékű! Ők szervezik és irányítják az Együttes munkáját. Nagy szerepük van abban, hogy az Együttes talpon maradt, és folyamatosan tudott működni, repertoárja gazdagodott, műsoraik színvonala nőtt, és sikereket értek el.

A 14 évi együttműködésünk során példás és korrekt munkakapcsolat alakult ki köztünk, mely megnyilvánult az adott lehetőségek kellő időben történő, lehető legjobb kihasználásában, az eredményes rendezvényszervezésben.

**Köszönjük Robi! Köszönjük Tibor!**

**Az Együttes felnőtt tagjainak szerepvállalása** ugyancsak értékelendő:

Önmaguk példaadó néptáncos munkája mellett nagy szerepük van a kezdők beilleszkedésében, betanításában.

Fontos, és szükség is van **Princes Dóri:**

Lányokat támogató tanítására, a hajfonás csodálatos technikájának használatára.

Ő a moldvai koreográfia megalkotásával és betanításával is jeleskedett. Budapesten dolgozik, de hűséges az Ümmögőhöz. A nagy távolság ellenére Rá mindig lehet számítani! Jó példája lelkesíti a kezdőket.

Köszönjük Dóri!

Fontos, és szükség is van **Biczó Gábor:**

Citera játékára, szerepléseire kiállításaink megnyitóin, és a város más rendezvényein. Néptáncos tevékenysége mellett Ő a vezetője a Répcelaki Nyugdíjas Klub Énekkarának is. Táncol a Soproni Ürmös Együttesben, valamint a Sopronkövesdi Cifraszűr Együttesben is.

A répcelaki rendezvényeken nem egyszer párjával együtt lépnek fel!

Gábor! Köszönjük Mindkettőtöknek! Csak így tovább!

Szükség van **Kéri András:**

Igyekezetére, szorgalmára. Ő is hosszú ideje részese a csapat életének.

András! Köszönjük!

**No, de nem feledkezhetünk meg az ifjú, és gyermek tagokról sem!**

**Közülük ki kell emelni:**

**Seregély Gyöngyit**, aki Karate Európa bajnok, s tanulmányai mellett rendkívül sok időt fordít e sportágra. Mellette hűséges és elkötelezett Ümmögő tag.

Gyöngyike: Köszönjük! Csak így tovább!

**Papp Kírát,** aki ízig-vérig néptáncos. Megbízható, hűséges és elkötelezett tag. Komolyzenei előadóként is lehet Rá számítani a rendezvényeken. Rendkívüli muzikalitás jellemző Rá. Ez a kislány maga a zene!

Kíra: Köszönjük! Csak így tovább!

**Németh Dórát,** aki verseivel, szavalataival több rendezvényen okozott kedves perceket hallgatóságának. Ő a középiskolában is jó tanuló. Hűséges és elkötelezett Ümmögő tag, jó néptáncos.

Dórika: Köszönjük! Csak így tovább!

**Értékelendő a gyermek táncosok igyekezete, szorgalma, lelkesedése is.**

Nagy Henrietta és Fruzsina, Papp Kristóf, Vezendi Noémi

**Kedves lányok, fiúk! Köszönjük lelkes munkátok! Számítunk Rátok!**

**Kedves Vendégeink!**

Az Ümmögő tevékenységéhez fontos a megfelelő, segítő, támogató családi háttér.

**Köszönjük a családok támogatását,**

bíztatását, áldozatvállalását, mely lehetővé teszi szolgálatukat.

Biztosak lehetnek abban, a felnőtt táncosok nemes célt szolgálnak, komoly munkát végeznek a csapatban.

A fiatalok, a gyermekek pedig jó helyen vannak, jó nevelést kapnak, csak jót tanulnak az Együttesben.

Részesülnek a népzene - néptánc pozitív hatásaiban, mely:

vigasztal, gyógyít, felderít az élet nehéz pillanataiban, s jobbá teszi az embert.

**Köszönet PÁRTOLÓINKNAK: személyeknek, szervezeteknek, vállalkozásoknak**

akik jó szívvel pártolták és segítették az Együttest,

s köszönet azoknak, akik jelenleg is ezt teszik!

**Az Ümmögő tagjai szerényen „szolgálnak”, nem szeretik ünnepeltetni magukat.**

**A Nyitott Tér Egyesület vezetősége** viszont ezzel a mai programmal szeretné kifejezni köszönetét a táncosoknak, és családjuknak, az egyesület tagságának, minden támogatónknak, egyszóval PÁRTOLÓINKNAK segítségükért, támogatásukért.

**Köszönet a Soproni Lajtha Néptáncegyüttesnek,**

hogy e jeles rendezvényre eljöttek hozzánk, és műsorukkal színesítik, emlékezetessé teszik e jubileumi alkalmat.

**Pártolói estünk megvalósítását segítette Répcelak Város Önkormányzata,**

illetve Polgármesteri keretből kapott támogatás.

**Polgármester Úr! Köszönjük!**

**Kedves Vendégeink!**

A néptánc a magyar kultúra része. Kicsitől a nagyig bárki táncolhatja. A néprajzi tájegységek szerinti táncfajták megismerése során a hagyományokkal, népszokásokkal is megismerkedhetnek a táncosok.

Mi is a hagyomány? Emlékezet, szokásrendszer?

**Németh László szerint:**

**„A népek emlékezete a hagyomány.**

**A hagyomány: egy nemzet válasza életkörülményeire,**

**a nemzet igazi személyisége,**

**mellyel időben önmagához és feladataihoz hű maradhat”**

A fiatalok sok élménnyel gazdagodhatnak a tánccal kapcsolatosan: népdalokat, régi szokásokat, mesterségeket, helyeket és embereket ismerhetnek meg. A magyar néptánc gyakorlása mindenképpen egy speciális közösség tagjává emeli őket.

A tánccal, a mozgással való beszéd, illetve önkifejezés lehetővé teszi azt, hogy előtérbe kerüljenek az emberi, baráti viszonyok. A gyakorlással és fellépésekkel eltöltött évek, illetve évtizedek nemcsak a tánclépések és koreográfiák elsajátításával gazdagítják a táncosokat.

A fegyelem, a zene és a tánc iránti elkötelezettség, a közösség és a társaság szeretete szinte kivétel nélkül jellemző minden táncosra.

Az Ümmögő a 25 év során több generációval ismertette meg a népi kultúra világát. Hagyományt teremtettek, kulturális szokásokat honosítottak meg.

Előadásukkal számos alkalommal csempésztek vidámságot mindennapjainkba.

Az Ümmögő Együttes által a népzene és néptánc hagyomány tovább él.

Tevékenységük erősíti azt a folyamatot, mely által a Nyitott Tér Egyesület szerepe Répcelak város közművelődésében, a közösségi kultúra fejlesztésében egyre nagyobb jelentőséggel bír.

Rendezvényeik, táncházaik hasznos és tartalmas időtöltést nyújtanak a szereplőknek és közönségüknek egyaránt.

**A hagyomány az, amire építeni lehet a jövőt, ahogy elődeink is tették.**

Nagyon fontos, hogy a felnövekvő nemzedék is megszeresse,

magáénak érezze értékeinket, hogy ők is továbbvihessék azokat.

**A bölcselet szerint:**

**„A hagyomány nem a hamu őrzése, hanem a láng továbbadása.”**

Az Ümmögő néptáncosok jól tudják ezt. E bölcsesség birtokában arra törekednek, hogy a néptánc hagyomány életben maradjon.

Ma azért gyűltünk itt össze, hogy:

**25 éves jubileumán méltón megünnepeljük az Ümmögő Néptáncegyüttest.**

**Ünnepeljük, hogy az Ümmögő együttes 25 éve köztünk van, s ez nekünk jó!**

**A jubileum alkalmából kedvet, erőt, egészséget kívánok:**

**a láng életben tartásához és továbbadásához,**

hogy majd újabb 10-20 és további évek múlva újabb generációk,

újabb évfordulókat ünnepelhessenek.

**További munkájukhoz kedvet, erőt, egészséget, és sikereket kívánok!**

Ünnepi köszöntőm végéhez érve megköszönöm megtisztelő figyelmüket.

**Répcelak, 2019. március 23.**

Nagy Ferencné

gazdasági vezető, elnökhelyettes

Nyitott Tér Közhasznú Kulturális Egyesület